SK Úradný vestník Európskej únie C 27/3

Zhrnutie rozhodnutia Komisie z 15. decembra 2009 o národnom reštrukturalizačnom programe a individuálnom podnikateľskom pláne pre bulharského výrobcu ocele – spoločnosť Kremikovtzi

2012/C 27/03

PRÁVNY ZÁKLAD

V súlade s článkom 9 ods. 4 protokolu č. 2 k Európskej dohode (1) Bulharsko využilo možnosť reštrukturalizácie svojho oceliarskeho priemyslu pred pristúpením, a to prostredníctvom poskytnutia štátnej pomoci. S týmto cieľom Bulharsko v roku 2004 pripravilo národný program reštrukturalizácie oceliarskeho priemyslu (ďalej len „NPR“) a individuálny podnikateľský plán (ďalej len „IPP“) pre jediného príjemcu pomoci – spoločnosť Kremikovtzi AD. Rozhodnutím Rady z 18. októbra 2004 sa uznalo, že tieto plány sú v súlade s požiadavkami článku 9 ods. 4 protokolu č. 2 k Európskej dohode.

Odsúhlasené obdobie reštrukturalizácie spoločnosti Kremikovtzi sa malo skončiť 31. decembra 2006. Toto obdobie bolo na žiadosť Bulharska predĺžené o ďalšie dva roky, do konca roku 2008, pod podmienkou, že spoločnosť Kremikovtzi v plnej miere implementuje nový IPP, alebo sa Bulharsko zaviaže, že v opačnom prípade bude pomoc vymáhať späť. S cieľom zabezpečiť kontrolu implementácie nového podnikateľského plánu po pristúpení Asociačná rada EÚ – Bulharsko prijala 29. decembra 2006 rozhodnutie (ďalej len „rozhodnutie AR“), v ktorom sa stanovuje procedurálny rámec pre monitorovanie a, ak sa monitorovaním preukáže, že sa plány neimplementovali podľa dohody, aj pre ich presadzovanie:

„1. Európska komisia v mene Európskeho spoločenstva pravidelne monitoruje implementáciu reštrukturalizačného programu a plánov uvedených v článku 2. Ministerstvo financií tak koná v mene Bulharska. Európska komisia môže požadovať, aby Bulharsko prijalo primerané opatrenia na úpravu reštrukturalizačného plánu pre spoločnosť Kremikovtzi AD, ak je nepravdepodobné, že sa splnia požiadavky podľa článku 9 ods. 4 protokolu č. 2 k Európskej dohode. 2. Komisia rozhoduje o tom, či sa reštrukturalizačný program a plány implementujú v plnej miere a v súlade s požiadavkami podľa článku 9 ods. 4 protokolu č. 2 k Európskej dohode. 3. Ak sa na základe monitorovania implementácie reštrukturalizačného programu a plánov ukáže, že sa nesplnili príslušné podmienky protokolu č. 2 k Európskej dohode a rozhodujúce reštrukturalizačné opatrenia vrátane všetkých realizovaných investícií, alebo že v priebehu reštrukturalizačného obdobia Bulharsko poskytlo dodatočnú štátnu pomoc oceliarskemu odvetviu, a najmä spoločnosti Kremikovtzi AD, Bulharsko bude od príjemcu pomoci požadovať vrátenie každej pomoci, ktorú poskytlo v rozpore s týmito podmienkami pred pristúpením krajiny k Európskej únii alebo po tomto pristúpení.“

OPIS

Spoločnosť Kremikovtzi je najväčším producentom ocele v Bulharsku. V období rokov 1998 – 2005 spoločnosť prijala štátnu pomoc v celkovej výške 222 mil. EUR. Tieto finančné prostriedky sa klasifikovali ako zlučiteľná pomoc na reštrukturalizáciu za predpokladu splnenia určitých podmienok, najmä úplnej implementácie IPP. Podľa IPP, ktorý Komisia schválila v roku 2006, sa očakávalo, že spoločnosť Kremikovtzi dosiahne dlhodobú životaschopnosť do 31. decembra 2008. Hlavnými prvkami IPP boli: investície v celkovej výške 560 mil. EUR do modernizácie a ochrany životného prostredia, zníženia výrobných nákladov a zvýšenia kvality produktov. Spoločnosť Kremikovtzi mala dosiahnuť dlhodobú životaschopnosť do 31. decembra 2008. Dňa 6. augusta 2008 však okresný súd v Sofii začal konkurzné konanie týkajúce sa spoločnosti Kremikovtzi, pretože spoločnosť už nebola schopná splácať svoje dlhy.

POSÚDENIE

V súlade s rozhodnutím AR Komisia posúdila, či spoločnosť Kremikovtzi úplne implementovala IPP a dospela k záveru, že sa tak nestalo. Z celkovej výšky investícií do modernizácie plánovaných v IPP z roku 2006 sa uskutočnilo iba 43 %. To malo nepriaznivý vplyv na zlepšovanie kvality produktov a znižovanie nákladov. Z celkovej výšky investícií, ktoré mala spoločnosť uskutočniť v rámci ochrany životného prostredia, sa realizovalo len 23 %. Následkom toho spoločnosť nezískala koordinované povolenie potrebné na ďalšiu výrobu. Okrem toho spoločnosť nemala dostatočný prevádzkový kapitál, čo malo negatívny vplyv na úverové podmienky a nákupné ceny. Komisia taktiež poznamenáva, že tieto hlavné príčiny neschopnosti spoločnosti úspešne uskutočniť reštrukturalizáciu majú vnútorný charakter a nesúvisia s hospodárskou krízou, ktorá začala vplývať na oceliarsky priemysel až na jeseň 2008.

Komisia poznamenáva, že Bulharsko si doteraz splnilo svoju povinnosť, keďže bulharské orgány začali konanie s cieľom vymáhať pomoc poskytnutú spoločnosti Kremikovtzi po vyhlásení konkurzného konania v auguste 2008 bez toho, aby čakali na rozhodnutie Komisie,

KOMISIA PRIJALA TOTO ROZHODNUTIE:

Článok 1

Program reštrukturalizácie a plány týkajúce sa spoločnosti Kremikovtzi AD sa neimplementovali v plnej miere a teda nie sú v súlade s požiadavkami článku 9 ods. 4 protokolu 2 k Európskej dohode.

Článok 2

Toto rozhodnutie je určené Bulharsku.

(1) Ú. v. EÚ L 328, 30.10.2004, s. 101.